Напэўна, самым страшным у акрузе быў Чэпік Максім з суседняй вёскі Залессе. Ці Модаль, Мадалёк, як звалі яго ў ваколіцах. Ён суправаджаў немцаў у іх “агітацыйных сходах”. Сядзеў з імі ў прэзідыуме за сталом. Сядзеў і звысоку паглядаў на вяскоўцаў. Але ж ніколі яму не даруюць і мёртваму тое, што выдаваў маладых, якія хаваліся, не хацелі ехаць у Нямеччыну. Выдаваў партызанскія сем’і і сем’і чырвонаармейцаў. А яшчэ быў старастам вёскі Залессе.